31994D0168
L 077/51
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 февруари 1994 година
относно мерките, които трябва да бъдат взети за прилагането на Директива 89/130/ЕИО, Евратом на Съвета относно хармонизирането на образуването на брутния национален продукт по пазарни цени
(94/168/ЕО, Евратом)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за създаване на Европейската общност за атомна енергия,
като взе предвид Директива 89/130/ЕИО, Евратом на Съвета от 13 февруари 1989 г. относно хармонизирането на образуването на брутния национален продукт по пазарни цени (1),
като има предвид, че Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (2) предвижда, че:
-
базата за собствените ресурси от ДДС се изчислява чрез използването на данните от националните сметки (член 4),
-
Комисията проверява дали използваните данни и направените изчисления са подходящи (член 11),
-
държавите-членки предоставят на Комисията необходимата информация (член 12);
като има предвид, че Регламент (ЕИО, Евратом) № 1552/89 на Съвета от 29 май 1989 г. за прилагане Решение 88/376/ЕИО, Евратом за системата на собствените ресурси (3) на Европейските общности предвижда, че Комисията всяка година ще инспектира предоставените агрегирани данни за грешки при съставянето на данните и държавите-членки правят всички стъпки, изисквани за улесняване на мерките по инспекциите;
като има предвид, че декларацията на Съвета и Комисията, записана в протоколите на Съвета, по повод на приемането на Директива 89/130/ЕИО, Евратом, посочва, че Комитетът, създаден съобразно член 6 от споменатата директива, наричан по-долу „Комитет за БНП“, следва да концентрира работата си върху подобряването на степента на обхващането на така наречената паралелна икономика в националните сметки;
като има предвид, че обхващането на икономическата дейност, извършвана в нарушение на данъчното и законодателство и това в областта на общественото осигуряване, в приблизителните стойности на брутния национален продукт по пазарни цени в държавите-членки, наричан по-долу „БНПпц“, не е унифицирано понастоящем;
като има предвид, че понятието за населението на производствените единици има отношение към изчисляването на БНПпц, независимо от това кой от трите подхода за брутния вътрешен продукт по пазарни цени, наричан по-долу „БВПпц“, е използван;
като има предвид, че понятието за заетостта, която стои в основата на БВПпц, има отношение към съставянето на данни за БВПпц от страната на продукцията и доходите; като има предвид, че всички държави-членки прилагат поне единия от тези два подхода към БВПпц;
като има предвид, че източниците за демографските данни (преброявания на населението, проучване на работната сила на Общността) представляват ефикасно средство за потвърждаване на заетостта, която стои в основата на БВПпц;
като има предвид, че девет държави-членки са извършили преброяване на населението през 1990/91 г. и останалите държави-членки можаха да представят съпоставими данни на базата на регистрите и/или извадкови проучвания;
като има предвид, че е проведено по системен начин проучване на работната сила в 12 държави-членки от 1987 г.;
като има предвид, че прякото интервюиране, прилагано в проучването на работната сила, може да доведе и в някои случаи бе показано, че води до оповестяването на заетост, превишаваща тази, отчетена при преброяването на населението;
като има предвид, че системите за персоналното данъчно облагане на физическите лица и за корпоративното подоходно облагане и данъкът върху добавената стойност, заедно със съответните механизми за данъчна ревизия, съществуват във всички държави-членки;
като има предвид, че информацията от данъчните ревизии може да бъде използвана, за да се правят корекции с цел отчитане в проучванията на избягването на плащането на данъци и укриването на доходи;
като има предвид, че в някои държави-членки информацията от данъчните ревизии вече се използва за тази цел;
като има предвид, че в съответствие с принципа на субсидиарност мерките за подобряване на изчерпателността на БНПпц са програми, които могат да бъдат изпълнени ефикасно само на нивото на Общността; като има пред вид, че тези мерки ще бъдат приложени във всяка държава-членка съгласно правомощията на органите и институциите, отговарящи за съставянето на официалните статистически данни;
като има предвид, че е проведена консултация с Комитета за БНП и той не е отхвърлил мярката, предвидена в това решение,
ПРИЕ НАСТОЯЩОТО РЕШЕНИЕ:
ДЯЛ I
Цел и обхват
Член 1
1. Целта на настоящото решение е да се подобри изчерпателността на БВПпц като основен компонент на БНПпц на държавите-членки по отношение на икономическата дейност в рамките на границата на производството в Европейската система от интегрирани стопански сметки („ESA“). Това включва икономическа дейност, която сама по себе си е законна, но която не се извършва в съответствие с данъчните регламенти и регламенти в областта на общественото осигуряване.
2. Икономическата дейност, която е незаконна като такава съгласно националното законодателство, е извън обхвата на мерките, предвидени в настоящото решение.
3. Първите резултати от програмите, предвидени съобразно дялове III, IV, V и VI, следва да бъдат интегрирани в приблизителните данни за БНП на държавите-членки не по-късно от 30 септември 1995 г.
ДЯЛ II
Дефиниране на термините
Член 2
Приблизителните данни за БНП и БВП са изчерпателни, когато обхващат не само производството, главния доход и разходите, които се наблюдават пряко в статистическите проучвания или административните досиета, но включват производство, главен доход и разходи, които не се наблюдават пряко. Последните, inter alia, се отнасят до едно или повече от следните явления:
-
отсъствие на регистрирани и икономически активни отчетни единици от статистическите файлове,
-
избягване на плащане на данъци и/или вноски за социални осигуровки,
-
освобождаване от задължението за представяне на информация на данъчните и социалноосигурителните органи.
Отсъствието от статистическите файлове се отнася до неотчитането в статистическите файлове на икономически активни отчетни единици, регистрирани при данъчните или социалноосигурителните органи, и има кореспондиращ елемент в записите в статистическите файлове на отчетни единици, които вече не са икономически активни.
Избягването на плащане на данъци и социалноосигурителни вноски обхваща представянето на данъчните и социалноосигурителните органи на цифри, които съдържат пропуски или са фалшифицирани, и обхваща непредставянето на задължителни данъчни или социалноосигурителни декларации, например от страна на нелегални производствени единици.
Освобождаването от задължението за представяне на информация на данъчните и социалноосигурителните органи е свързано, inter alia, с минималните прагове за задължителната регистрация на определени дейности или трансакции. То обхваща освобождаването на конкретни групи от лица или предприятия и представянето на частични декларации, които не нарушават регламентите, регулиращи данъчните и социалноосигурителните системи.
Заетостта се разбира като тази на местното заето население съгласно параграфи от 808 до 814 от ESA.
ДЯЛ III
Описание на изчисленията и корекциите, осигуряващи изчерпателност на настоящите стойности на БНП
Член 3
Държавите-членки изготвят описание на всичките изчисления и корекции, които се вземат предвид, за да се обхванат производството, главният доход и разходите, които не са наблюдавани пряко в съответствие с член 2. Изчисленията и корекциите са или изрично определени, или косвени. Пример за косвени корекции са изчисленията количество-цена и приблизителните стойности, извлечени от страната на търсенето, използвайки проучвания на купувачите на стоки и услуги. Доколкото е възможно, описанията предоставят разбивка на въпросните корекции и изчисления, както следва:
1.
Отсъствие на регистрирани и икономически активни единици от статистическите файлове.
2.
Избягване на плащането на данъци и/или социалноосигурителни вноски:
2.1.
нелегални производствени единици;
2.2.
други начини на избягване, по-конкретно некоректно деклариране и укриване на доходи от регистрирани предприятия.
3.
Освобождаване от регистрация при данъчните или социалноосигурителните органи:
3.1.
дължащо се на долните прагове за регистрация;
3.2.
други основания за освобождаване от регистрация.
Описанието се отнася до последната година, за която има окончателни данни.
Член 4
Държавите-членки, прилагащи подхода към БВП, базиран на продукцията, изготвят таблица на всички такива корекции и изчисления по браншове, следвайки NACE-CLIO R44 или, ако това не е възможно - на нивото на агрегиране, използвано за техните изчисления, и най-малко на нивото на NACE-CLIO R25 (виж ESA, раздел за класификациите и кодирането). Таблицата предоставя:
-
описание на вида на корекцията (например основанието за корекцията, дали това е косвена или пряка корекция; размера, изискван за регистрация, прага и пр.),
-
описание на източника/източниците на данни, използвани за корекцията (вид, година, връзка с обхвата на дейността в класа NACE-CLIO),
-
описание на метода на изчисление (използваните променливи, предположения, давайки конкретен пример за метода на изчисление),
-
за преките корекции: показва стойността на корекцията в абсолютно изражение и като процент от брутната добавена стойност (за които се използва окончателната стойност след всички изменения и интегриране),
-
за косвените корекции: обяснява защо трябва да се разглеждат като такива и ако е възможно, предоставя доказателство за валидността на направените предположения.
Форматът на тази таблица е даден в приложение I.
Член 5
Държавите-членки, прилагащи по отношение на БВП подхода, базиран на дохода, дават описание на всички такива корекции и изчисления по отношение на компенсацията на служителите, брутния оперативен излишък на некорпоративните предприятия и брутния оперативен излишък на некорпоративните предприятия. Таблицата, използвана за това описание, показва по сектори или по браншове:
-
вида на корекцията (както е предвидено в член 4),
-
източниците на данни за корекцията (както е предвидено в член 4),
-
методите за изчисление (както е предвидено в член 4),
-
за преки корекции: абсолютния и относителния размер (както е предвидено в член 4),
-
за косвени корекции: обосновката (както е предвидено в член 4).
Форматът на тази таблица е даден в приложение II.
Член 6
Държавите-членки, прилагащи разходния подход към БВП, във всички случаи, където данните за разходите са базирани на продажбите или покупките на производствените предприятия (например продажби на дребно или покупки на капиталови стоки от производителите), изготвят описание на всички подобни корекции и изчисления. Таблицата, използвана за това описание, показва следното на нивото на агрегиране, използвано за изчисленията:
-
вида на корекцията (както е предвидено в член 4),
-
източниците на данни за корекция (както е предвидено в член 4),
-
метода на изчисление (както е предвидено в член 4),
-
за изричните корекции: абсолютния и относителния размер на корекцията, размера, изразен като процент от разходите (за които ще бъде използвана окончателната стойност след всички модификации),
-
за косвените корекции: обосновката (както е предвидено в член 4).
Форматът на тази таблица е даден в приложение III.
Член 7
Ако при определянето на БНП не се правят или се правят само частични корекции за отсъствие, избягвания или изключения, държавите-членки правят предложения за програма за действие за отстраняване на тези недостатъци.
Член 8
Цялата информация, посочена в членове от 3 до 7, се изпраща на Статистическата служба на Европейските общности не по-късно от 30 юни 1994 г. Тя ще бъде разгледана от Комитета по БНП през втората половина на 1994 г.
ДЯЛ IV
Потвърждаване на заетостта, която е заложена в настоящите стойности на БНП
Член 9
Държавите-членки сравняват данните за заетостта съгласно демографските източници със заетостта, която е в основата на настоящите стойности на БНП. Концепцията за заетостта, която трябва да бъде приложена, е тази за местното заето население. Ако даден източник на демографски данни не отговаря на тази концепция за заетост, най-напред трябва да бъде изготвена таблица, която показва измененията, които трябва да бъдат направени, за да се постигне подобно съответствие. Таблицата трябва да показва, доколкото е възможно и съгласно националната практика:
-
основанието за изменението,
-
източника на данните, използвани за изменението, и главните им характеристики,
-
метода за изчисление (променливи, предположения и конкретен пример за изчисление),
-
размера на изменението (в абсолютно изражение и като процент от обема на труда).
Форматът на таблицата е предвиден в приложение IV. За стойностите на проучването на работната сила трябва да бъдат направени изменения, например за хората, живеещи в институционални домакинства и за трансграничните работници. Тъй като проучването на работната сила е извадково проучване, процедурата за окрупняването до общата стойност на национално ниво също се описва (източници на данни и метод на изчисляване). От държавите-членки се иска да предоставят информация за допустимата граница на грешките при преброяването на населението и проучването на работната сила. Изготвят се също таблици, които да показват измененията по браншове. За услугите се използва класификацията NACE-CLIO R44, а за другите браншове - NACE-CLIO R25. Форматът за тази таблица е предвиден в приложение V.
Член 10
За 1990 г. или 1991 г. държавите-членки изготвят таблица по браншове за общия брой на наетите и самонаетите лица съгласно преброяването на населението, проучването на работната сила и националните сметки. За услугите се използва класификацията NACE-CLIO R44, а за другите браншове - NACE-CLIO R25. Описват се източникът на данните за заетостта, които са в основата на националните сметки, и начинът, по който те са свързани с данните за добавената стойност и факторните доходи. Данните от проучването на работната сила уточняват:
-
работните места на пълен и непълен работен ден за заети лица,
-
броя на работните места на основна работа,
-
средния брой часове, отработени на основна работа,
-
броя на работните места за допълнителна работа,
-
средния брой часове, отработени на допълнителна работа,
-
и приравнените към пълен работен ден часове за основната и допълнителната работа.
Форматът за тази таблица е предвиден в приложение VI. Освен това се предоставят всякакви официални данни за броя на нелегалните имигранти и тяхната дейност.
Описва се преобразуването на броя на работните места в еквиваленти на пълен работен ден. Описанието включва източниците на данни, променливите, предположенията и конкретен пример за изчисляването на еквивалентите на пълен работен ден. При преобразуването се вземат под внимание такива явления, като например временна работа, сезонна работа, стажове и незаконни имигранти.
Когато за някои икономически дейности се проявяват значителни различия, държавите-членки предоставят изискваната информация на най-подробното ниво от националната класификация на икономическите дейности.
Член 11
Държавите-членки, които имат на разположение преброяване на работните места, подробни проучвания на работната сила, проучвания бюджет - време, специални целеви проучвания на разходите на домакинствата или някакви други данни, които хвърлят светлина върху заетостта изобщо и в частност върху вторичните дейности, могат да предоставят допълнителни таблици, съдържащи тази информация. По-конкретно:
-
държави-членки, за които има преброяване на работните места (преброяване на работните места на базата на регистър), могат да изготвят таблица по браншове за броя на работните места, на които работят наетите лица и самонаетите лица съгласно преброяването на работните места,
-
държави-членки, които провеждат подробни проучвания на работната сила, задават допълнителни въпроси, правят проучвания на бюджета на времето или специални целеви проучвания на разходите на домакинствата, могат да изготвят таблици, показващи броя заети на второ работно място, които се съдържат в тези източници.
Член 12
Информацията, посочена в членове 9, 10 и 11, се изпраща до Статистическата служба на Европейските общности не по-късно от 30 юни 1994 г. Тя се разглежда от Комитета по БНП през втората половина на 1994 г.
ДЯЛ V
Описание на регламентите и статистическите корекции, имащи отношение към дохода в натура и бакшиши или парични подаръци
Член 13
1. Държавите-членки изготвят проучване на действащите данъчни разпоредби, които се отнасят до всяка от следните позиции:
-
служебни автомобили, използвани за лични цели,
-
вноски на работодателите за издръжка на текущите разходи на столове, включително цената на предлаганата храна и възнаграждението на персонала на стола, с изключение на наемите, разноските за почистване, отопление, електричество и други разноски, свързани със стопанисването на помещенията,
-
ваучери за храна, предоставяни от работодателите на наетите лица,
-
храна и квартира, предоставяни безплатно или при намалени цени на наетите лица в хотели, заведения за обществено хранене и селското стопанство,
-
жилища без заплащане на наем и жилища, отдавани под наем на наетите лица срещу наем, по-нисък от пазарните наеми,
-
стойност на лихвите, пропуснати от работодателите, когато предоставят заеми на наетите лица при по-ниска или даже нулева лихва,
-
билети за пътуване, давани безплатно или на намалени цени на наетите лица,
-
електричество и въглища, предоставяни безплатно или на намалени цени на наетите лица,
-
безплатен телефон (домашен),
-
потребление от страна на търговците на собствени стоки и услуги,
-
всички други позиции, които са важни от количествена гледна точка.
Държавите-членки описват за всяка от тези позиции процедурите, използвани, за да се гарантира, че както частта, която е облагаем доход, така и частта, която е освободена от данък, се третират като възнаграждение на заетите лица или брутен оперативен излишък на неинкорпорираните предприятия (а не като междинно потребление). Ако се правят корекции за конкретни позиции, се описват източниците на данни, методът на изчисляване и размерът на корекцията.
2. Държавите-членки сравнят стойностите за дохода в натура с резултатите от четиригодишното проучване на Общността на разходите за труд, като последното включва също информация за дохода в натура. Това сравнение се описва от държавите-членки.
Член 14
Описват се изчисленията, приложени по отношение на бакшишите или паричните подаръци. Това включва главните характеристики на използваните източници на данни (вид, година и пр.).
Член 15
Ако описанията, за които става дума в членове 13 и 14, изясняват, че някои от споменатите компоненти на дохода в натура или бакшишите или паричните подаръци не са третирани адекватно в съставянето на данните за БНП, държавите-членки правят предложения за включването на тази част от дохода.
Член 16
Описанията и предложенията се представят на Статистическата служба на Европейските общности не по-късно от 30 юни 1994 г. Те трябва да бъдат разгледани от Комисията по БНП през втората половина на 1994 г.
ДЯЛ VI
Проучване на използването на информация от данъчните одити за подобряване на изчерпателността на стойностите на БНП
Член 17
Държавите-членки представят доклад не по-късно от 30 юни 1994 г. на Статистическата служба на Европейските общности за възможността за използването на данъчни одити за подобряване на изчерпателността на данните за БНП. Докладът обхваща по-конкретно следното:
-
вида на информацията, която е на разположение (дали одитите са случайни или редовни, съответните години, критериите за подбор на одитираните предприятия и използваните променливи),
-
достъпността на тази информация. Това включва изчисленията, които могат да бъдат направени от статистическите служби, получили достъп до анонимните данни от данъчните записи. Той обхваща и изчисленията, които би следвало да бъдат направени от самите данъчни органи, поради регламентите за защита на данните,
-
полезността на тази информация за подобряването на изчерпателността на данните на държавите-членки за БНП.
Докладите се разглеждат от Комитета по БНП през втората половина на 1994 г.
Член 18
Адресати на настоящото решение са държавите-членки.
Съставено в Брюксел на 22 февруари 1994 година.